
Lucy Monroe begynte å lese allerede som fireåring. Da hun hadde lest alle barnebøkene som fantes i hjemmet, fant moren henne med nesen i voksenromaner som hun hadde hentet ned fra de øverste bokhyllene. Lucy Monroe elsker å skape sterke helter og selvstendige heltinner. Når hun ikke skriver eller leser, liker hun å reise med familien, drikke te med naboene, jobbe i hagen og få besøk av sine mange nieser og nevøer.

 


Til min vakre datter Sabrina, hennes skjønne ektemann Kyle og deres vidunderlige barn Nevaeh. Jeg elsker dere alle så utrolig høyt, og jeg er svært, svært, svært stolt av dere. Jeg takker Gud for at jeg ble så velsignet at jeg fikk dere inn i livet mitt. Kyle og Sabrina, den sterke kjærligheten mellom dere er verdt å legge merke til, og dere er beviset på at romantikk ikke bare er en fantasi. Jeg ber om at dere blir velsignet i mange år fremover, med like mye eller enda mer kjærlighet og lykke som faren din og jeg har hatt. 


PROLOG

Zephyr Nikos så ut over havnen i Seattle, og mintes den dagen han og Neo Stamos kom hit for aller første gang, for mer enn ti år siden. Livet var helt annerledes den gangen. Da han kom til USA, hadde Zephyr fått plass til alt han eide i en liten, fillete veske. Han tok fortsatt vare på den vesken; den lå trygt gjemt bakerst i det overdådige klesskapet, skjult av designerdresser og fancy treningsklær.

Den var en liten påminnelse om hvor han kom fra, og hvor han aldri skulle ende opp igjen.

De hadde vært overbevist om at dette var stedet for å starte sitt nye liv; så langt bort fra gatene i Athen som en mann kunne komme. Og de hadde hatt rett.

To greske gutter, som kom fra feil side av byen, hadde ikke bare startet en forretning: de styrte nå et imperium som var verdt flere milliarder dollar. De spiste på de mest eksklusive restaurantene, reiste i privatfly og lekte sammen med de rike og berømte. De hadde oppfylt drømmene sine, og litt til.

Og nå var Neo forelsket, og skulle snart gifte seg.

Selv om alle så på Zephyr som mer utadvendt og lettsindig enn kameraten, var ikke han overrasket over at Neo hadde funnet lykken først. Zephyr var ikke sikker på om han noensinne kom til å finne noe slikt – han var faktisk overbevist om det motsatte. Greit, han kunne kanskje gifte seg en dag, men det kom ikke til å bli en rosenrød og romantisk begivenhet, bare enda en forretningsavtale. Akkurat som da han ble unnfanget.

Han hadde tidlig lært at et uskyldig smil var en svært effektiv maske, men det var også alt det var … en maske.

Hjertet hans hadde blitt forvandlet til stein for lenge siden. Men det var en godt bevoktet hemmelighet – en han skjulte sammen med alle de andre hemmelighetene, og aldri kom til å dele med noen.

Selv ikke Neo kjente til alle smertefulle detaljer fra Zephyrs fortid. Kameraten og kollegaen trodde han og Zephyr hadde hatt en nokså lik barndom, før de møttes på barnehjemmet da de var ti år gamle. Neo kunne aldri forestille seg en mer traumatisk og vond barndom enn den han hadde hatt, og det ville Zephyr la ham tro. Skammen og smerten fra fortiden hadde ingenting i dette nye livet å gjøre.

Neo hadde hatet barnehjemmet. Men da Zephyr forstod at moren ikke kom til å hente ham igjen, hadde det vært det første skrittet i å distansere seg fra et liv han skulle ønske han kunne glemme. Faren hans hadde ikke hatt noe imot å selge Zephyrs mors «tjenester» sammen med de andre kvinnene som «jobbet» for ham, i forretningen som skaffet dem litt mer svarte penger enn det familiens olivenplantasje gjorde. Og han brydde seg ikke om den uekte sønnen sin, han som bare var et resultat av en «vareprøve».

Da Zephyrs mor hadde forlatt ham på barnehjemmet første gang, med et håp om å skaffe seg et liv borte fra farens bordell, hadde den lille, uskyldige gutten vært sikker på at hun kom tilbake. Han hadde savnet henne, og grått og bedt hver eneste kveld om at hun måtte komme og hente ham. Og noen uker senere kom hun tilbake. På besøk. Uansett hvor mye den lille gutten skrek og tryglet henne om å ta ham med seg, hadde hun igjen forlatt ham.

Det hadde tatt noen besøk, men til slutt forstod han at han ikke lenger var en del av morens liv. Og hun var ikke lenger en del av hans liv. Og den lille gutten, så vidt gammel nok til å kunne begynne på skolen, hadde følt seg fri. Nå var han ikke lenger sønn av en hore, men en foreldreløs gutt.

Han hadde lært seg å skjule sannheten. For alle.

Han ville gjerne ha blitt værende på barnehjemmet helt til han var ferdig med skolen, men monsteret som hadde skapt ham hadde funnet ut at en uekte sønn var bedre enn ingen sønn. Og Zephyr hadde ikke hatt noe annet valg enn å stikke av. Bestekameraten, Neo, ble med ham, og sammen hadde de overlevd på gaten i Athen. Til slutt hadde de klart å lyve på alderen, og fått være med som mannskap om bord i et lasteskip.

Å flytte til USA var, for Neo, det første skrittet på veien mot et nytt liv. Men Zephyr visste bedre. Hans personlige reise hadde begynt lenge før den tid.

Den brutale sannheten var at selv om Neo kunne virke som en kald fisk, var Zephyr hard som stein i sammenligning.


FØRSTE KAPITTEL

– Når skal vi slippe bombene?

Piper Madison snudde seg overrasket mot den lille gutten som stilte det merkelige spørsmålet. Den mørkhårede pjokken, som ikke kunne være mer enn fem år gammel, så på den mannlige flyverten med oppriktig interesse.

Moren rødmet, og smilte mykt. – Han har nok ikke forstått at ikke alle fly er laget for å være med i kriger, forklarte hun. – Bestefaren tok ham med på et luftfartsmuseum, og han ble helt oppslukt av B-52-bomberen.

Hun snudde seg mot sønnen, og fortalte – for det som åpenbart ikke var første gang – at de var om bord i et passasjerfly, og skulle besøke bestemor og bestefar. Gutten ble ikke overbevist før flyverten også nikket, og sa seg enig med moren. De små skuldrene sank da skuffet sammen. Piper, som hadde betraktet hele scenen, skjulte et knis.

Det var ikke så mange år siden hun selv hadde drømt om å bli en stolt, kjærlig mor. Men den drømmen hadde visnet hen sammen med ekteskapet hennes, og hun hadde akseptert det. Det hadde hun virkelig. Men uansett hvor mye hun godtok situasjonen, følte hun et lite stikk i hjertet i slike øyeblikk.

Men barn hadde uansett ingen plass i livet hennes, ikke på det nåværende tidspunkt.

Hun lente seg tilbake i setet, sukket stille og lot flymotorens taktfaste dur berolige de allerede altfor spente nervene, mens hun beundret det vakre landskapet utenfor.

Det fungerte ikke. Uansett hvor mye hun prøvde å slappe av, økte pulsen da hun tenkte på at hun snart var fremme i Athen. Hun så tankefullt ut av vinduet.

I flere timer hadde hun ikke sett noe annet enn hvite, luftige skyer, med unntak av en og annen fjellnut i Alpene som stakk opp gjennom skylaget. Det hadde blitt en stund siden hun så den siste fjellnuten, og hun visste at de snart måtte være fremme i Athen. Om mindre enn en time skulle hun møte ham igjen. Zephyr Nikos. Hennes nåværende sjef, og sengepartner på deltid.

Hun var mer enn bare litt ivrig etter å møte mannen igjen, og se det stedet der han hadde vokst opp. Og dessuten: ønsket ikke alle å besøke paradiset?

For det var dit de skulle til slutt – en liten, gresk øy som en gang i tiden hadde vært ferieøya til en velstående, gresk familie. Men familiens formue hadde forsvunnet, og patriarken hadde valgt å selge øya til Stamos & Nikos Enterprises. Zephyr og partneren hans, Neo Stamos, planla å utvikle det til et gedigent, luksuriøst spa-anlegg. Og hun hadde fått kontrakten på interiørdesignet for hele fasiliteten, med et budsjett stort nok til å kunne hente inn all den eksterne hjelpen hun måtte trenge.

Hun var overveldet over å få være med helt fra starten av på et så stort prosjekt. Det var virkelig et kupp for forretningen hennes, i tillegg til at hun fikk brukt sine kreative evner for alt det de var verd. Men likevel: hovedgrunnen til at hun hadde sommerfugler i magen nå, var at hun snart skulle møte Zephyr igjen.

De siste seks ukene hadde hun savnet ham med en lengsel som skremte vettet av henne. Hun burde ikke være så følelsesmessig avhengig av en mann som bare var elskeren hennes innimellom …

Hun bet seg nervøst i leppen.

De var sammen seksuelt, men ikke romantisk. Likevel ble det for enkelt å bare kalle dem tilfeldige sengepartnere. De var venner også. Gode venner. Den type venner som var sammen minst en gang i uken før de seksuelle lystene tok overhånd, og gjerne enda oftere når anledningen bød seg.

For å komplisere alt enda mer, var han også sjefen hennes.

Men igjen … bare på en måte. Selskapet hans hadde leid inn designbyrået hennes til flere ulike prosjekter i løpet av de siste to årene, selv om ingen av de oppdragene var i nærheten av å være like store som dette nyeste. Og han kunne faktisk vært den ekte sjefen hennes, også, hvis hun lot ham være det.

Han hadde tilbudt henne en fast jobb, med lønn og frynsegoder hun hadde hatt store vansker med å takke nei til. Men Piper ønsket ikke å jobbe for noen andre. Ikke nå igjen. Ikke siden hun mistet både ektemannen og jobben i løpet av kort tid, kun seks måneder før hun takket ja til det første oppdraget for Zephyrs firma.

Hun hadde lovet seg selv å aldri, aldri bli så avhengig av noen igjen.

Hun hadde trodd hun fikk all den stabiliteten og harmonien hun ønsket seg da hun giftet seg med Arthur Bellingham, i tillegg til den familien hun alltid hadde drømt om. Men det var feil. Art hadde knust henne fullstendig, og revet livet hennes i stykker – bit for bit – før alt hun hadde igjen var talentet og viljestyrken. Hun ville aldri ende opp slik igjen.

Ikke engang for Zephyr. Ikke det at den sexy, greske eiendomsmagnaten tilbød henne ekteskap, eller fast følge, for den saks skyld. Han hadde tilbudt henne en fast jobb, ingenting mer.

Hvis hun ville ha noe mer fra ham, hadde hun uansett tenkt å holde det for seg selv. Hun hadde ikke engang innrømmet det for seg selv før de siste ukenes lange separasjon. Å si det til ham var neppe noen god idé – hun kunne risikere å ødelegge det seksuelle forholdet de hadde.

Og kanskje vennskapet, også.

*

Zephyr ventet på Piper ved bagasjebåndet. Han hadde ikke sett henne på seks uker. Hun hadde vært på jobb i Midtvesten, og han hadde innsett at hvis han ikke tilbød henne jobben i Hellas, kom han ikke til å treffe henne igjen på minst to måneder.

Ikke det at hun ikke var den beste interiørdesigneren for jobben – det var hun utvilsomt. Men dette prosjektet var det største hun noensinne hadde fått. Hun kom til å klare jobben med glans, det visste han. Og han behøvde uansett ikke å forklare de valgene han tok til noen – det var en av fordelene med å være sjef. Den eneste som hadde noe han skulle ha sagt var bestekameraten og forretningspartneren, Neo Stamos.

Men den mannen var travelt opptatt med bryllupsforberedelser nå. Cass forlangte ikke et stort og overdådig bryllup, men Neo ønsket at den intime seremonien skulle være perfekt på alle måter. Zephyr smilte. Han var faktisk overrasket over at kameraten ikke hadde forlangt både å designe og bygge hele bryllupslokalet selv.

En gruppe nyankomne turister hastet mot bagasjebåndet, og Zephyr dro fokuset tilbake til nåtiden. Han så gjennom folkemengden, og lette etter Pipers nydelige, blonde hår. Der var hun. Hun kom sakte gående i hans retning, med blikket festet på en liten gutt som snakket ivrig med moren sin. Hun hadde på seg den elegante, blå dressjakken og det tilhørende skjørtet hun så ofte brukte, som både fremhevet kurvene hennes og ga henne et sofistikert, voksent utseende. Antrekket var flott, men neppe et designerantrekk.

Pipers firma hadde ikke så stor suksess ennå at hun tok seg råd til å bruke penger på klær, eller på en leilighet som var litt større enn et klesskap, for den saks skyld. Han hadde tilbudt henne en jobb som kom til å sikre henne økonomisk i lange tider, men hun hadde takket nei. To ganger. Huff, den kvinnen var sta. Og uavhengig.

Han lurte på om hun kom til å takke nei til en shoppingtur til Athens handlestrøk også?

Hun så opp, og blikkene deres møttes. De skinnende, asurblå øynene ble fylt med ømhet og glede da de møtte hans, og hun smilte varmt og oppriktig. Hjertet hans gjorde et ufrivillig hopp da han så på henne.

Et stort smil spredte seg over Zephyrs ansikt – et mer oppriktig smil enn de han vanligvis ga fra seg. Ikke det at han burde skjule at han var glad for å se henne. De hadde funnet tonen da han leide henne inn for å ominnrede hovedkontorene hos Stamos & Nikos Enterprises for litt over to år siden. Vennskapet hadde bare vokst siden den tid. Da de i tillegg begynte å ha fantastisk sex, hadde situasjonen bare vokst fra god til bedre.

Piper hadde faktisk vært grunnen til at Zephyr hadde gitt Neo et lite dytt til å skaffe seg andre interesser utenfor kontoret, og til å bli bedre kjent med den berømte pianisten Cassandra Baker. Det hadde endt opp mye bedre for Neo enn hva han kunne drømt om. Og Zephyr var virkelig glad på kameratens vegne.

Men tanken var uansett litt merkelig. Neo var forelsket. Zephyr ristet på hodet. Sex og vennskap var én ting, kjærlighet noe helt annet.

Piper rynket de velformede øyenbrynene, og så spørrende på ham.

– Ingenting, mumlet han.

Da hun nådde frem til ham, dro han henne hardt inntil seg og omfavnet henne. Den slanke kroppen hennes var så deilig, så myk … Den svake opphisselsen han hadde følt hele dagen – helt siden han våknet opp og kom på at han skulle møte Piper igjen – eksploderte. Så raskt som det.

Søren også!

– Aha, jeg skjønner at du virkelig har savnet meg, murret hun sensuelt, og lente seg forsiktig bakover. De blå øynene glitret ertende mot ham.

Han smilte oppgitt, før han lo høyt. – Ja.

– Når er vårt første møte med arkitekten?

– I overmorgen.

– Men du sa at jeg måtte komme i dag.

– Du trenger en ferie, også.

– Å starte et nytt firma er alltid krevende.

Han dro på skuldrene, for hun hadde rett. De første ti årene etter at han og Neo hadde bestemt seg for å satse på selskapet, hadde de begge jobbet både sene kvelder og helger, og ikke engang tatt en ettermiddag fri. Ting hadde blitt litt bedre i det siste, selv om de begge var så engasjerte i jobben at de ikke hadde mye til liv utenfor.

Etter at han møtte Piper, hadde Zephyr begynt å gå fra kontoret klokken seks, i stedet for klokken åtte. Men han var fortsatt ikke så glad i å ta fri. Men Piper hadde virket utkjørt da han snakket med henne sist, og han hadde bestemt at nå skulle hun ta noen dagers ferie, på den ene eller andre måten.

– Helt enig, men jeg hadde ikke trodd du kom til å takke nei til et par dager ekstra i Athen.

Pipers øyne lyste opp. – Mener du at jeg faktisk får se meg rundt her i byen noen dager, før jeg igjen må kaste meg over arbeidet?

– Ja. Jeg tenkte vi kunne bruke de neste dagene, pluss den tiden vi får på øya, til å samle informasjon. Vi ønsker at anlegget skal passe perfekt inn i øyas overdådighet, men også reflektere gresk kultur.

– Overdådighet? Jeg trodde det var en privat øy.

– Familien leide ut jord til en liten fiskerlandsby, og det er et par gårder der, i tillegg til at familien selv hadde noen frukthager og olivenlunder.

– Å, det høres ut til å passe perfekt inn i de planene dere har.

– Ja, jeg mener det. Men han gledet seg over å høre at hun også så for seg det samme som han gjorde.

– Det er flott at jeg får tid til virkelig å bli kjent med området der. Jeg vil prøve å få designet til å fremheve det som ellers er i nærheten.

– Det vet jeg, og jeg tviler ikke på at du allerede har lært deg en del om gresk kultur. Hun hadde jo allerede studert det da hun først ble kjent med ham og Neo, hun sa at det ville hjelpe henne til å bedre forstå dem som klienter. Han visste ikke hvor mye det hadde hjulpet henne, siden det var gått så mange år siden han og Neo forlot Hellas. Men det var ingen tvil om at Piper forstod ham på en måte ingen andre gjorde. Og måten hun hadde ominnredet kontoret deres, hadde vært perfekt. – Men ingenting er som å oppleve et sted i levende live, da.

Hun smilte fraværende, og kroet seg nærmere inntil den sterke kroppen hans. – Sant nok, men jeg hadde aldri trodd jeg fikk sjansen til å gjøre det med denne jobben.

Han bare smilte, og trakk på skuldrene.

Hun lo. – Men ikke tro at du lurer meg, kjekken. Jeg vet at du har dine egne planer her, planer som involverer å tilbringe en del tid i sengen. Du er en manipulator, vet du det?

Hun kjente ham så altfor godt. – Er det en dårlig ting?

– I dette tilfellet? Hun ristet på hodet, og så på ham med sløret blikk. – Nei. Definitivt ikke.

Det var en av de tingene han likte så godt med henne. Piper Madison var en juvel av en kvinne, en diamant som ikke behøvde å være i et forhold for å skinne. I motsetning til Neos Cass, hadde ikke Piper noen illusjoner om kjærlighet og romantikk. Hun elsket kroppen hans, og han hennes. Ikke noe trøbbel med følelser, noe som bare var en god ting.

For i motsetning til Neo, hadde ikke Zephyr noe kjærlighet å gi. – La oss hente kofferten din, og komme oss tilbake til hotellet. Det er et spahotell.

– Ah, så vi sjekker konkurransen, altså?

– Selvfølgelig. Han ga etter for lysten som hadde meldt seg da han så henne komme, og kysset henne. Så kysset han henne igjen, lett og ømt. Hun smakte like søtt og fortryllende som alltid.

Med øyne fylt av glede, sa hun: – Men, siden dette ligger i byen, kan de aldri drømme om å kunne tilby gjestene det vi – altså Stamos & Nikos Enterprises – kan.

– Det hadde ikke vært noen vits i å utvikle et nytt område hvis vi ikke kunne tilby noe nytt og friskt til kundene.

De dypblå øynene hennes gled ned til leppene hans, og ble værende der noen sekunder. Plutselig blunket hun, som om hun nettopp kom på hva de hadde snakket om, og smilte forsiktig. – Du sikter alltid høyt, du.

– Og det gjør ikke du?

– Vel, det er vel flere grunner til at vi to går så godt overens?

– Annet enn dette, mener du? Han dyttet kroppen forsiktig mot henne.

Hun gispet, og tok et skritt tilbake. – Du er farlig. Hun lot blikket falle ned mot det han håpet dressjakken skjulte for andres øyne, og blunket. – Jeg tror det haster med å komme seg tilbake til hotellet.

– Er du trett? spurte han ertende. – Trenger du å legge deg ned?

– Hent kofferten min, Zephyr. Hun ga ham et blikk som viste at hun forstod akkurat hva han mente med å legge seg ned, og hun var ikke direkte motvillig.

– Gjerne, agapimenos.

– Ikke begynn med greske uttrykk med mindre du vil ha meg her og nå, da …

– Jeg liker å leve farlig.

Hun kastet et megetsigende blikk mot det rullerende bagasjebåndet.

Han snudde seg rundt, og begynte å se etter den sebrastripede kofferten han hadde kjøpt til henne etter at hun klaget over hvor umulig det var å finne igjen den svarte kofferten blant alle de andres svarte bagasje. Hun hadde ledd høyt da hun åpnet pakken og så den svart- og hvitstripede kofferten, men hun brukte den.

Hun hadde bare tatt med seg kofferten og en veske, så et par minutter senere var de ute av flyplassen og hadde satt seg inn i leiebilen hans.

– Oi, så flott. Definitivt et hakk bedre enn Mercedesen, sa hun, og lot fingrene gli over skinninteriøret i den ildrøde Ferrarien.

– Ikke mobb bilen min. Den har varmetråder i setene, og de er gode å ha når vinteren setter inn over Seattle. En slik bil hadde ikke vært særlig praktisk i en våt og kald by.  Men han var glad for at hun likte kabrioleten. Han ville skjemme henne litt bort, siden hun alltid passet på å ikke skjemme bort seg selv.

– Godt poeng. Hun løftet hendene opp mot taket. – Har du tenkt å senke taket?

– Selvfølgelig. Han trykket på en knapp, og taket forsvant sakte, men sikkert.

Da prosessen var ferdig, satte han den kraftige bilen i revers og rygget ut av VIP-parkeringsplassen. Med godt innøvde kjøreferdigheter i travel bytrafikk manøvrerte han dem gjennom Athens gater. Han kjørte forbi en drosje som hadde parkert feil, og trykket inn gassen rett før et trafikklys skiftet til rødt.

Hun la hodet tilbake og lo høyt. – Å, jeg elsker dette. Har vi virkelig to hele dager å leke oss på, bare du og jeg? Ingen planer?

– Stemmer.

– Tusen takk, Zephyr. Hun strøk ham over låret.

Zephyr ble fylt med glede over både berøringen og den ekte takknemligheten han hørte i Pipers stemme. Med en uavhengig kvinne som Piper var det alltid en viss risiko å planlegge en ferie uten at hun visste om det. Selv om det kunne kalles å bli kjent med kulturen. Han var glad for at han hadde tatt sjansen. – Det er det man har venner til.

– Er det alt vi er? Bare venner? spurte hun, uten å høres spesielt bekymret ut.

Han klarte å unngå panikk. – I min verden er det ikke noe bare ved å være en ekte venn.

– Jeg forstår det. Alle mine såkalte venner forlot meg da jeg gikk fra Art. De ville bare være venner med meg så lenge jeg var en del av det rike, mektige paret.

– Selv om han var utro mot deg? spurte Zephyr spottende.

– Art var ikke en eneste som trodde på det slitte, gamle verset han var så glad i å repetere.

– Hvilket var det?

– At alle menn er utro.

– Nei, det er vi ikke.

– Jeg vet fortsatt ikke hva jeg skal tro om det, men jeg hadde ikke tenkt å forbli gift med en mann som mente at utroskap var like uunngåelig som tidevannet.

– Du vet at jeg mener du tok det riktige valget da du skilte deg fra den tosken. I det minste hadde familien etter hvert forstått det også, selv om de gamle vennene hennes ikke gjorde det.

– Jeg også. Men dessverre styrer den tosken et av de største designbyråene i New York.

– Og derfor flyttet du til Seattle.

– Nettopp. Det var bare ikke plass til både min karriere og hans ego i The Big Apple. Hun smilte oppgitt.

Den idioten hun hadde vært gift med hadde gjort sitt beste for å sverte henne innad i designmiljøet. Zephyr hadde tatt igjen med ham i to år, og nå befant ikke Très Bon seg i toppsjiktet lenger. Arthur Bellinghams ord kunne kanskje skape bølger i New York, men Zephyr Nikos sendte ut bølger som var sterke nok til å drukne ham internasjonalt.

Han som hadde prøvd å ødelegge Pipers liv var allerede i ferd med å tape forretningen sin. Art fortjente å føle hvordan det var å befinne seg nederst på rangstigen, alene og forlatt, slik han hadde prøvd å gjøre mot ekskonen.

Han hadde aldri nevnt noe om dette til Piper, selvfølgelig. Hun hadde aldri sett noe av den kyniske, knallharde Zephyr, og han så ingen grunn til å forandre på det.

– Vel, jeg er veldig glad for at du flyttet til Seattle, sa han.

– Det er jeg også. Hun dro av seg jakken, og ble sittende i en lyseblå silkesinglet. Han la ufrivillig merke til at hun ikke hadde på seg noe under den. – Jeg har definitivt skaffet meg noen bedre venner nå.

– Å, så du snakker i flertall? spurte han nå, og måtte svelge hardt for ikke å bli altfor fristet av de harde, faste brystvortene som presset seg mot det tynne stoffet …

Han tvang oppmerksomheten tilbake til Athens sedvanlige kaotiske trafikk, både for å unngå ulykker og for å ikke være årsak til en selv. Han måtte ikke tenke på hva han ønsket å gjøre med den myke, faste kroppen hennes …

– Ikke vær frekk. Hun klasket ham lett på låret, noe som bare gjorde ham enda mer opphisset. – Jeg har flere venner.

– Hvem da?

– Brand.

– Hun er assistenten din.

– Jeg har venner, insisterte Piper. – Det er en grunn til at jeg ikke er tilgjengelig for deg hver eneste kveld.

Han likte ikke egentlig den tanken, så han lot temaet fare.

*

Vanligvis la Piper merke til alle mulige detaljer i omgivelsene, stadig på jakt etter nye måter å forbedre sin egen sans for stil og estetikk. Men hun la knapt merke til de duse jordfargene eller den hypermoderne, minimalistiske stilen på det luksuriøse spahotellet Zephyr hadde valgt ut for dem mens de gikk gjennom den enorme lobbyen og bort til heisene.

Hun var altfor opptatt med å suge til seg alt hun kunne om Zephyr: trekkene, duftene, hvordan han føltes – alt.

Den siste halvannen måned hadde vært tøffere enn noen av de tidligere gangene de hadde vært fra hverandre. For henne, i hvert fall. Og kanskje for Zephyr, også, hvis de hyppige telefonsamtalene og tekstmeldingene var noe å basere seg på. De hadde vært lenge fra hverandre flere ganger før, men ikke siden de begynte å ligge sammen regelmessig for et halvt år siden. Men de var uansett ikke et par. De var venner, som også hadde sex med hverandre. Det var i hvert fall det hun hadde sagt til seg selv gang på gang siden de først krysset den magiske grensen for ni måneder siden.

Den første gangen hadde hun trodd det kom til å være et engangstilfelle, bare en måte å få den seksuelle spenningen som hadde bygget seg opp mellom dem ut av veien på. Hun hadde tatt feil.

De var ikke sammen fysisk igjen før tre måneder senere, men deretter hadde de ligget med hverandre flere ganger i uken. Da han sa klart ifra om at han kun så på sex som en måte å kvitte seg med stress på, hadde hun sagt til seg selv at hun heller ikke var klar for et fast forhold. Så det var greit for henne. Art hadde virkelig ødelagt evnen hun hadde til å stole på menn, og dessuten hadde hun en karriere å tenke på. Hadde hun tid til å tenke på kjærlighet da? Neppe.

Det var kun ett problem: hun var usikker på om hun trodde på sin egen retorikk lenger. Den medfødte optimismen gjorde sitt beste for å få henne til å glemme alle smertefulle erfaringer med kjærlighet. Det faktum at hun hadde en så komplisert indre monolog om saken var bevis nok, tenkte hun med et stille sukk.

Hun hadde passet på å ikke få Zephyr til å love noe han ikke kunne holde, eller selv komme med løfter hun ikke var klar for.

Men i løpet av de siste seks ukene – innimellom alle telefonsamtaler, tekstmeldinger og e-poster – hadde hun innsett at følelser ikke lot seg styre så lett. At å nekte å si ordene høyt, ikke hindret hjertet hennes i å lengte etter noe mer.

Hun hadde savnet Zephyr mer enn hun trodde var mulig, og nå ønsket hun bare å kaste seg over ham og sovne i armkroken hans.

Det virket som han ville det samme. Han hadde ikke sluttet å ta på henne helt siden de kjørte fra flyplassen. Han hadde lagt hånden sin over hennes hver gang den var ledig, og da de gikk opp til hotellrommet, lå armen hans trygt rundt midjen hennes.

Han åpnet døren raskt og bestemt. – Fremme.

Suiten reflekterte den minimalistiske dekoren fra første etasje, men det gedigne rommet viste at de nå befant seg i luksuriøse omgivelser. – Dette rommet er større enn leiligheten min.

– Klesskapet mitt er større enn leiligheten din, sa han, og virket lite imponert.

Hun skar en grimase, for han hadde rett. Men da hun så flammen som brant i de brune øynene, lyste hun opp i et stort, sensuelt smil.

Da hun først hadde følt ereksjonen hans mot kroppen da han holdt rundt henne på flyplassen, hadde hun forventet å bli tatt hardt og raskt da de endelig kom frem til hotellrommet.

Men hun tok feil. Han satte fra seg bagasjen, gikk bort til henne, løftet henne høyt opp, og dro henne tett inntil brystkassen. Gesten fikk henne til å føle seg elsket, og ikke bare likt.

Tanken forsvant like raskt som den hadde kommet. – Skal du vise hvor stor og sterk du er? ertet hun.

– Ikke bare. Jeg hadde tenkt å skjemme deg bort litt, også.

– Å, virkelig? Mmm, dette kunne jeg lett vent meg til.

Han svarte ikke, men så ikke ut til å tenke for nøye gjennom den saken. Hun burde altså bare glemme de merkelige følelsene og tankene som hadde plaget henne i det siste … Men én ting kunne man si om Zephyr Nikos: enten han var en venn, en sjef eller sengepartner, var han virkelig en sjenerøs mann.

Til tross for den åpenbare tenningen, viste han stor tålmodighet. Han la henne forsiktig ned på sengen og hadde tenkt å gjøre seg kjent med hver millimeter av kroppen hennes igjen. Han drev tålmodigheten hennes til bristepunktet, samtidig som han pumpet henne for informasjon om tiden de hadde vært fra hverandre.

Etter å ha blitt stilt enda et spørsmål om ukene hun hadde tilbrakt med å dekorere et kontor i Midtvesten, lo hun høyt. – Vi snakket sammen hver bidige dag, Zephyr. Jeg kommer ikke på en eneste ting jeg ikke fortalte deg.

Den nydelige grekeren rødmet, utrolig nok. – Jeg var bare nysgjerrig, sa han, med et skuldertrekk.

– Du vet hva jeg gjør når jeg jobber. Jeg har jo jobbet lenge for Stamos & Nikos Enterprises.

– Likte du Midtvesten bedre enn Seattle? spurte han, med påtatt likegyldighet.

– Tuller du?

Ansiktsuttrykket røpte at det gjorde han ikke.

– Jeg elsker Seattle. Energien i byen er fantastisk. Og du er der, tenkte hun stille.

– Bra å vite.

Plutselig gikk det opp et lys for henne, og alle spørsmålene hans ga mening. – Du vet det.


ANDRE KAPITTEL

Zephyr så uskyldig på henne.

– Hvordan vet du det? Hvem fortalte det?

– Spiller det noen rolle? Informasjon er uhyre verdifullt i min bransje.

– Trodde du virkelig Pearson Property Developments kunne tilby meg noe mer enn det ditt selskap kan?

– Penger er ikke alt du tenker på. Det er jo svært tydelig, siden du fortsatt ikke har takket ja til mitt tilbud.

Det var sant. Hun ville tjent mye mer hvis hun jobbet for ham som en ansatt, i stedet for å prøve å starte sitt eget firma og være avhengig av at klientene likte jobben hun gjorde godt nok til å anbefale henne videre.

– Så du trodde jeg likte meg så godt i Midtvesten at jeg takket ja til Pearsons jobbtilbud? spurte hun vantro. Hvordan kunne han tro noe slikt?

– De tilbød deg jo ikke bare en jobb, da.

– Nei, de tilbød meg også en kontrakt for flere prosjekter de har planer om å gjennomføre i løpet av de neste to årene. Tilbudet kunne vært perfekt: hun fikk fortsette som en uavhengig arbeidstaker, samtidig som hun fikk fast, høy lønn – noe de fleste designere bare kunne drømme om.

Hvis det å bo i en delstat langt fra havet, uten en eneste autentisk vietnamesisk restaurant i byen var det hun ønsket. Det var det ikke. Hun var altfor glad i den mangfoldige og spennende kulturen i Seattle.

– Jeg har blitt vant til å bo i storbyen. Den eneste thairestauranten jeg fant ble drevet av en mann som het Arnie, og han hadde glemt å kjøpe nudler på supermarkedet den dagen jeg spiste der, fortalte han …

Zephyr trakk på skuldrene. – Så du har ikke takket ja til jobben.

– Hadde jeg gjort det, hadde jeg ikke kunnet jobbe her. Jeg var ikke villig til å ofre muligheten til å designe et spa-anlegg i paradiset for en haug små, grå kontorbygninger jeg føler jeg har designet før.

Det var enda en av tingene hun og Art hadde vært uenige om, i tillegg til spørsmålet om ekteskapelig trofasthet. Hun hadde behov for å skape noe nytt, og ikke bare gjenta det samme om og om igjen. For Art handlet alt om penger. Samtidig som Piper drømte om trygghet og sikkerhet, var det minst like viktig at hun fikk utviklet den kunstneriske evnen.

– Det er jeg glad for å høre.

Hun smilte. – Flott.

– Og jeg er minst like glad for at du er her sammen med meg nå. For en mann som Zephyr, var det litt av en innrømmelse.

– Samme her, svarte hun, og prøvde å ikke vise akkurat hvor sanne de to ordene var.

Han laget en lav, sexy lyd, før han dro henne inntil seg og kysset henne hardt. Endelig.

Hun hadde savnet ham – savnet dette så voldsomt. At han kjærtegnet henne, holdt rundt henne. Hun hadde blitt bortskjemt de siste månedene.

Hun kastet seg inn i kysset uten å nøle. Hun elsket å ha sex med ham, men dette kunne hun gjerne gjort i timevis.

Og måten leppene hans responderte på, viste at det kunne han, også.

Hun følte hvordan kroppen ble løftet opp, og deretter lå lårene hennes rundt hoftene hans. Skjørtet var dradd opp til hoftene. Madrassen var så fast at han lett klarte å sitte opp. Skal tro hvilket merke det er? tenkte hun stille.

Men så forsvant alle jobbrelaterte tanker. Hun klarte ikke å konsentrere seg om noe annet enn det som var viktig akkurat nå: at hun ble omfavnet og kysset av den mest fantastiske mannen hun noensinne hadde møtt.

Munnen hans la seg perfekt over hennes. Og smaken av ham … det var som en smak av himmelriket. Kysset ble dypere, mer intenst – men uten å virke pågående. De hadde all tid i verden, viste han. Han var den eneste mannen hun hadde kjent som behandlet et kyss med like stor respekt som selve kjærlighetsakten.

Han trakk seg unna et øyeblikk, og leppene gled fra hverandre. Han kjærtegnet kinnet og halsen hennes med munnen.

Hun smilte henført. Han hadde tydeligvis ikke bare savnet å ha sex med henne. Det virket som om han også hadde savnet den dype, intense forbindelsen som var mellom dem.

– Det overrasker meg at du ikke bare river av meg klærne etter seks uker, hvisket hun stille. Stillheten som omsluttet dem virket nærmest hellig.

Så krøp en skremmende tanke inn i bevisstheten. Hva om han faktisk hadde hatt sex mens hun var borte? Kanskje det var grunnen til at han var så avslappet? De hadde aldri sagt et ord om monogami, og han ville ikke hatt noen problemer med å finne en ny kvinne i Seattle.

– Jeg holdt meg opptatt med arbeidet. Siden Neo prøver å jobbe mindre for å være mer sammen med Cass, er det en stor jobb å gjøre med å fordele ansvaret igjen. Han kysset henne ømt over ansiktet og halsen. – Selv om du hadde vært i Seattle, hadde jeg neppe fått sett deg noe mer i løpet av disse siste ukene.

Sa han indirekte at han ikke hadde vært sammen med noen andre?

– Er det virkelig så ille? Han hadde nevnt noe om dette, men hun hadde trodd han bare sa det for å få henne til å føle seg bedre.

Hun burde ha forstått det. Zephyr Nikos var en brutalt ærlig mann, som aldri løy eller overdrev. Da de først ble kjent med hverandre, hadde han advart henne om at han ikke klarte å være «fintfølende», og han håpet hun kunne takle hans ærlige natur. Han hadde siktet til jobbrelasjonen deres, men hun hadde fått inntrykk av at han var slik på et personlig plan, også.

Senere, da de ble venner, hadde hun forstått at inntrykket var riktig. Så hvorfor lette hun fortsatt etter bevis på det motsatte, nå når de var sammen på et intimt nivå? På et fysisk nivå, i hvert fall.

Han løftet på hodet, og så på henne med et trett blikk. – Ja, det stemmer. Vi har måttet omorganisere hele hovedkontoret; noen har fått bedre lønn og mer ansvar, mens andre nettopp har blitt ansatt og må bli lært opp helt fra bunnen av.

– Og du må passe på alt.

Tegnene på utmattelse var synlige, og hun kunne ikke forstå at hun ikke hadde lagt merke til det før. Det måtte være fordi hun var så overlykkelig over å se ham igjen. Men med mørke ringer under øynene, og en manglende gnist, var det tydelig at det ikke bare var hun som måtte ha et par dager fri.

– Ja, men det er verdt det, når jeg ser hvor lykkelig Neo er. Zephyrs stemme var full av noe hun ikke helt klarte å sette fingeren på: ikke sjalusi, ikke direkte tristhet, men garantert ærlighet.

Det forvirret henne.

– Jeg kan ikke forestille meg at Neo er forelsket, sa hun tankefullt.

– Du har møtt ham bare et par ganger.

– Og hver eneste gang er han den samme: intens, fokusert – nesten oppslukt av jobben. Det var ikke noe nesten ved det, men hun ville ikke fornærme Zephyr ved å kalle bestekameraten en følelsesløs robot.

– Cass får ham til å smile. Det merkelige tonefallet var der igjen, fortsatt like uforståelig for Piper.

Men uansett klarte hun ikke å forestille seg en leende Neo Stamos. – Han må virkelig være forelsket.

– Ja.

Piper klarte bare ikke å tolke det uvante tonefallet, men hun forstod at noe med det plaget henne. Hun skjøv seg opp i fanget hans, slik at silketrusene hun hadde på seg la seg rett over bulen i Zephyrs bukse.

Uansett hva som foregikk i Zephyrs hode, var han like klar for henne som alltid.

Han trengte å slappe av og glemme alt om jobben en liten stund. Og hun visste akkurat hvordan hun skulle hjelpe ham med det …

Hun lente seg fremover, og hvisket stille mot munnen hans: – Ikke mer snakking nå, Zephyr.

– Har du noe bedre å foreslå, da?

– Absolutt, sa hun smilende, før hun la munnen sin over leppene hans.

Han lot henne føre an en liten stund. Mens tungen hennes lekte med leppene hans, holdt han hendene fast rundt hoftene hennes. Pipers hender gled gjennom det nydelige, svarte håret hans. Hun gynget sakte mot ham, og begge sukket av opphisselse.

En av de tingene hun likte best ved å elske med Zephyr, var hvor fullstendig oppslukt han ble av akten. Og hvor mye han likte at hun gjorde det samme. Hun følte seg aldri som et utskudd når de var sammen. Art hadde ofte kommet med frekke kommentarer i sengen, latt henne føle seg rar og underdanig. Og senere hadde han vært frekk nok til å si at alle menn var utro fordi de umulig kunne få alt det de trengte fra én kvinne – og da spesielt konen.

Tullprat. Art hadde aldri vært villig til å ta imot alt Piper hadde vært villig til å gi. Zephyr, derimot, lot henne aldri føle seg skitten siden hun elsket den fysiske delen av forholdet deres. Lidenskapen hennes var verken kvalmende eller skremmende for ham.

Grunnen: begjæret hans var minst like dypt og oppslukende. Han brydde seg ikke om utseende eller status, i motsetning til eksmannen hennes.

Zephyr brydde seg ikke om at klærne kunne bli krøllete eller flekkete på grunn av lidenskapen deres. Det var tydelig at han ikke tenkte på noe annet enn nytelsen mellom dem – her og nå.

Det lå ikke i den rovdyraktige naturen hans å bli værende passiv så lenge. Og hun ventet, stille og spent, på det neste trekket hans.

Han skuffet ikke. Han skjøv henne ned på sengen igjen, og la seg over henne. Kroppen var varm og opphisset, og musklene spente seg over henne. En bølge av forventning kriblet gjennom kroppen, helt ned til det innerste.

Hun kom aldri til å si det til ham, men hun elsket at den sofistikerte elskeren måtte gi slipp på kontrollen, og la naturen ta overhånd. Den store kroppen presset seg mot henne, og hendene var overalt. Han kjærtegnet henne gjennom klærne, før han skjøv silketoppen opp med et høyt og intenst sukk. De maskuline fingrene gled over magen hennes, lekte med navlen før de varsomt la seg over brystvortene.

Hun stønnet av begjær. Kroppen hennes skjøv seg desperat opp mot ham, mens musklene spente seg og tigget om mer.

Hvis han ikke snart ga henne det hun ville ha, kom hun til å miste kontrollen. Eller ta over, på en eller annen måte.

En av hendene hans skled inn mellom bena hennes, og en finger la seg akkurat der hun lengtet etter at den skulle være. Han masserte den svulmende klitorisen hennes gjennom silketrusene.

Nytelsen bygget seg raskt opp, og hun følte hvordan klimakset tok over før hun hadde fått muligheten til virkelig å lengte etter det.

Han kysset henne lidenskapelig, samtidig som kroppen hennes skalv av glede. Orgasmen fortsatte og fortsatte, i en uendelig rus av lykke som fjernet alle tanker fra bevisstheten hennes.

Så fjernet den masserende fingeren seg, og hun svømte på en bølge av tilfredshet. Det var midlertidig, for hun visste at han var langt fra ferdig med henne.

Hun hørte lyden av en kondompakke som ble åpnet i det fjerne, men øynene klarte ikke å fokusere. Alt var uklart etter den ekstreme nytelsen hun nettopp hadde opplevd.

Men da de tynne silketrusene ble skjøvet til side, klarte hun å se igjen. Det lange, tykke skaftet hans fikk kroppen hennes til å nærmest skrike etter mer. Han dyttet manndommen sin mot den tynne åpningen hennes.

Så var han inne i henne, den lange og tykke ereksjonen hans fylte henne på en måte som ingen annen mann kunne.

Han så ned på henne, med øyne som var svarte av begjær. – Greit?

Hun svarte med å dytte seg opp, og presse ham så langt inn som han overhodet kom. Det å ha ham helt inne i seg, fikk enda en orgasme til å presse seg frem. Denne kom dypt innenifra, og lå på grensen mellom nytelse og smerte.

Hun trodde ikke hun hadde gjort noe for å avsløre det siste klimakset. Men da hun så det tilfredse glimtet i øynene hans, forstod hun at han hadde lagt merke til det.

Så begynte han å bevege seg, inn og ut, i en rask, heftig rytme.

De beveget seg sammen i en voldsom intensitet. Han stønnet svakt, lukket øynene og virket fullstendig fortapt.

Til sitt store sjokk oppdaget hun at den tredje orgasmen nærmet seg, og den kom med full kraft. Hun sa ikke et ord, men musklene presset seg hardt sammen, om og om igjen.

Han sa et ord på fire bokstaver.

– Jeg foretrekker uttrykket å elske, jeg. Hun smilte sliten, og hele kroppen var utmattet etter all nytelsen.

Han lo høyt og ristet på hodet. – Det var utrolig.

– Det er et ord for det, ja. Hun så ned på kroppene deres. De var nesten fullt påkledd, begge to. Kun en åpen glidelås her og en truse som var skjøvet til side der var det de trengte for å elske intenst. – Ubeskrivelig er et annet.

*

De sov lenge dagen etterpå, og ventet helt til siste liten med å spise en overdådig frokost. Deretter tok han henne med til Akropolis. Hun hadde sett et reiseprogram om ruinene der, men ingenting kunne forberedt henne på hvordan det faktisk var å være der – der mange påsto de første bygningene i den vestlige sivilisasjonen hadde stått. Kanskje ikke alle reagerte på samme måte som henne, men hun følte seg utrolig overveldet.

Hun ble stående og stirre på Parthenon, fullstendig målløs.

Når hun fortalte Zephyr om følelsene, lo han ikke av henne, slik Art garantert hadde gjort.

Zephyr bare nikket, med et alvorlig uttrykk i ansiktet. – Dette er ikke bare en haug tilfeldige steiner som har blitt slengt sammen. Vi står på historisk grunn. Det er ingenting å kimse av.

– Det er grunnen til at dine prosjekter er så spesielle, er det ikke?

– Fordi jeg kjenner igjen historie når jeg ser den? spurte han smilende.

Hun strakte seg frem og tok hånden hans. – Fordi du er i stand til å plukke frem det unike med hvert eneste sted, og i stedet for å forandre det, prøver du å fremheve det spesielle.

Svært få arkitekter kunne påstå det, og ingen med like stor suksess som Stamos & Nikos Enterprises.

– Neo og jeg lærte tidlig å se etter det positive, uansett hvor vi var. Han flettet fingrene sine sammen med hennes, og ga henne et blikk som viste at han ikke bare snakket om eiendomsutvikling nå.

– Selv på barnehjemmet? spurte hun forsiktig.

– Jeg må innrømme at jeg så mer positivt på det stedet enn hva Neo gjorde.

– Det overrasker meg ikke.

Han trakk på skuldrene.

– Det er et flott talent å ha. Jeg skulle ønske jeg også hadde hatt det da jeg var en liten jente. Da hadde det kanskje vært litt lettere å godta familiens hyppige adresseforandringer … – Vet du, jeg skulle gjerne hatt det talentet nå også, jeg!

– Du må ikke snakke negativt om deg selv. Det var faktisk en av de første tingene jeg la merke til ved deg.

– Virkelig?

– Ja, absolutt. Når du ser en eiendom, ser du ikke bare det som er, men det som kan bli.

– Det er ikke helt det samme.

– Nei, men det kommer fra den samme innstillingen.

– Så hvorfor var jeg så ulykkelig i barndommen? Hvorfor snakket hun om dette nå? Hun hadde jo vært voksen lenge … Den lille jenta som syntes det var grusomt å skifte hjem og skole etter bare et par år på hvert sted, var historie.

– Det var ikke det at du ikke var i stand til å se det gode i hver situasjon som gjorde det så smertefullt å måtte flytte hele tiden. Det var det faktum at du fant så mye kjærlighet og glede på hvert sted, og det ble tatt fra deg ved hvert nye militæroppdrag faren din fikk.

Piper måtte svelge bort en liten klump i halsen, og merket at tårene presset bak øyelokkene. Det var ikke den nydelige utsikten over Athen som gjorde henne trist, men det faktum at Zephyr hadde rett. Hver eneste gang hun hadde slått røtter et sted, hadde hun blitt brutalt revet bort fra det.

Men likevel. – Mange barn vokser opp på samme måte som det jeg gjorde.

– Det gjør det ikke lettere for hver enkelt. Det var mer enn to dusin andre barn på det barnehjemmet som moren min overlot meg til. Det gjorde det ikke lettere for meg å akseptere det at hun forlot meg.

– Overlot moren din deg til barnehjemmet?

Zephyr dro henne med seg til et sted med utsikt over Hadrians bue. Han holdt fortsatt Piper i hånden, så hun fulgte med ham. Han følte at Pipers hånd var den eneste forbindelsen han akkurat nå hadde med nåtiden, og var overrasket over at han hadde delt så mye med henne. Han hadde ikke engang nevnt det for Neo. Men han visste at han kom til å fortelle Piper alt nå.

Kanskje ikke alt, men i hvert fall noe. Han forstod bare ikke hvorfor.

– Hvor gammel var du? spurte hun forsiktig.

– Fire, nesten fem. Han så ned på henne, for å se hvordan den ømhjertede venninnen reagerte.

Hun skuffet ham ikke. De vakre, blå øynene stirret sjokkert på ham. – Jeg trodde du var en baby, jeg.

– Nei. Moren min var en prostituert. Igjen fylte en følelse av uvirkelighet ham. Hvorfor fortalte han dette? – En av kundene hennes ble forelsket, og ønsket å gifte seg med henne. Det eneste problemet var at han ikke ville ha et levende bevis på det livet hun hadde levd før.

Som en voksen mann, kunne han nesten forstå det. Ikke tilgi, men forstå. Men da han var et barn, derimot, kunne han ikke forstå hvorfor den eneste han elsket helt og fullt, og ga all sin tillit til, forlot ham. Verken hjertet til den lille gutten – som på det tidspunkt ikke var hardt som stein – eller fornuften, forstod hvorfor moren og elskeren hennes gjorde det de gjorde.

Mannen hadde vært snill og grei mot den lille gutten de få gangene de hadde møttes, men det var før han bestemte seg for å kjøpe Leda fri fra hennes hallik – Zephyrs far.

– Men du var barnet hennes! Pipers åpenbare sjokk dro henne nesten løs fra grepet hans.

Han klemte hardere om hånden hennes. – Moren min kom på besøk en gang i måneden. Men det gikk ikke lang tid før jeg heller ønsket at hun lot det være.

– Fordi hun aldri tok deg med seg?

– Nei. Uansett hvor mye han hadde tryglet i begynnelsen.

– Når snakket du sist med henne?

– Forrige måned. Men han hadde ikke sett henne siden han stakk av fra barnehjemmet sammen med Neo, da Zephyr bestemte at de skulle dra.

Piper så opp på ham, med et blikk fylt av følelser. Munnen åpnet og lukket seg, men ingen lyd kom ut.

Han syntes synd på henne. Det kunne virke som en vanskelig situasjon å forstå. – Jeg tok kontakt med henne da jeg hadde tjent min første million. Hun ble glad for at jeg ringte.

– Det høres ut som det overrasket deg.

– Det gjorde det. Selv om jeg nå var en rik mann, var jeg ikke sikker på om hun ville ha en påminnelse om fortiden.

– Du trodde penger var alt du hadde å gi henne.

Selvfølgelig. Han hadde aldri møtt en kvinne som ikke satte pris på kostbare gaver, moren hans inkludert. – Hvorfor skulle jeg tro noe annet?

– Men hun var glad for å høre at du hadde det bra, var hun ikke? Jeg er sikker på at hun gråt da du ringte henne den første gangen.

Den gangen, og hver eneste gang etterpå. – Ja, det stemmer. Ikke det at han forstod hvorfor.

Hvis det å ikke ha sønnen nær seg var så grusomt for moren, hvorfor hadde hun da forlatt ham på barnehjemmet til å begynne med? Men greit nok, hun hadde ikke forlatt ham helt den gangen.

– Hun betalte barnehjemmet for å ta seg av meg. Det hadde han oppdaget da han ga sin først donasjon til barnehjemmet, lenge før han nådde den første millionen.

Det var grunnen til at han hadde kontaktet henne senere. Han hadde ikke hatt noen anelse om at hun hadde prøvd å ta seg av ham på den måten. Men faren, derimot … Han var historie.

– Skal vi møte henne mens vi er her? spurte Piper stille.

– Nei.

– Selvfølgelig ikke. Jeg beklager. Fra å være på gråten, hadde Pipers ansiktsuttrykk nå forvandlet seg til ren skam. – Det er ingen grunn til at du skal ta med deg en venninne på besøk til moren din.

– Det er ikke det. Hun hadde likt deg. Hvordan kunne hun la være? Piper var en flott kvinne. – Jeg har bare ikke tenkt å møte moren min.

– Hva? Hvorfor ikke? Vi har absolutt tid nok, selv om hun bor på en av øyene. Vi kan hoppe over sightseeingen.

– Hun bor i Athen. Jeg kjøpte et hus til henne i Kifissia.

Piper rynket øyenbrynene. – Ifølge reisehåndboken er det der de mest velstående i byen bor.

– Å?

– Ja, det står nesten ordrett.

– Vel, ok. Det stemmer. Kifissia har i flere generasjoner vært bydelen for de rike og berømte.

– Og du kjøpte et hus til moren din der.

Han trakk på skuldrene. Hva ville Piper at han skulle si? Han hadde håpet moren kunne glemme litt av fortiden når hun kom seg fysisk unna.

– Men du har ikke tenkt å besøke henne.

– Nei, sa han kort.

– Men …

– Jeg har ikke sett henne på over tjue år, Piper.

– Men du sa at dere snakket sammen forrige måned. Forvirringen i Pipers ansikt var bedårende.

Han kysset henne. Ikke lidenskapelig, men han kunne ikke motstå den sjarmerende kvinnen.

– Det var fødselsdagen hennes.

– Du ringer henne en gang i året, på fødselsdagen? gjettet Piper.

– Ja. Det første året etter at han tok opp igjen kontakten med Leda, hadde han gjort den feilen å spørre henne om hva hun ønsket seg til fødselsdagen.

Han hadde blitt altfor vant til de amerikanske skikkene. Og han hadde sett etter en unnskyldning til å gi henne noe pent, noe som kunne vise henne og ektemannen at Zephyr ikke var en taper, likevel. Han hadde klart seg, selv om han ble forlatt.

Men moren hadde ikke bedt om en designerveske, eller en ny TV. Hun hadde bare ønsket seg en ting: at Zephyr skulle ringe henne en gang i året, på fødselsdagen hennes, så hun fikk høre at han hadde det fint. Nå for tiden kunne hun følge med på karrieren hans i avisene, men han ringte, likevel.

En gang i året.

– Ringer hun til deg?

– Jeg har sagt at hun ikke må gjøre det, med mindre det er et problem med broren eller søsteren min. Å holde en viss avstand til moren var nødvendig, og han aktet ikke å forandre på det.

– Har du søsken?

Han hadde forventet seg en form for kritikk for den kalde oppførselen han viste overfor moren, men Piper hadde ikke fokusert på en situasjon han ikke kunne gjøre noe med. Hun hadde bitt seg merke i det han mente var viktig: broren og søsteren.

– De er mine halvsøsken, men jeg føler uansett et slags ansvar overfor dem.

– Hvor gamle er de?

– Iola er tjueni. Hun er gift med en flott mann, og har tre barn.

Søsteren var seks år yngre enn ham, og ble født da han hadde vært på barnehjemmet i et og et halvt år.

Moren hadde ikke besøkt ham den måneden eller den neste. Han hadde trodd hun endelig hadde blitt lei av ham, og ikke kom til å besøke ham igjen. Men hun kom tilbake, sammen med en nydelig jentebaby.

– Har du truffet barna?

– Ja, Iola insisterte på det.

– Det høres ut som du ikke forstår hvorfor.

– Jeg er den uekte gutten moren hennes fødte da hun levde et liv alle helst bare vil glemme. Søsteren min husker ikke engang at hun møtte meg. Hun var altfor ung den siste gangen jeg så henne.

– Tok moren din med seg henne på besøk?

– Ja.

– Det var brutalt.

Han trakk på skuldrene. Etter hans mening, hadde det vært mye mer brutalt da moren sluttet å ta med seg Iola. Noen ville kanskje trodd at han var sjalu på babyen, men Zephyr hadde forgudet Iola helt fra første stund. Hjertet hadde blitt knust da morens ektemann forlangte at Leda sluttet å ta med seg søsteren på besøk da hun var to.

Men akkurat som da han hadde tryglet om å få lov til å være med moren hjem, hadde moren vendt det døve øret til da han ba henne innstendig om å fortsette å ta med seg den lille jenta på besøk.

– Jeg syntes hun var det vakreste mennesket jeg noensinne hadde møtt. Jeg tilba henne.

– Hva tenkte hun om deg?

– Jeg vet ikke. Faren hennes ville ikke at hun skulle begynne å stille spørsmål om meg, så moren min sluttet å ta henne med på besøk da hun ble gammel nok til å huske meg. Moren min tok bare med seg broren min et par ganger da han var baby, av den samme grunnen.

– Men de ønsker tydeligvis ikke å glemme deg. Ikke hvis søsteren din insisterte på at du måtte møte barna hennes.

– Jeg tar meg av dem. Og selv det kalde hjertet hans smeltet en liten smule når de små kalte ham onkel Zee.

– Tror du det er den eneste grunnen til at de vil ha deg i livene sine?

– Hva kunne det ellers være?

– Kanskje de samme grunnene til at jeg vil ha deg i livet mitt, selv om vi ikke hadde jobbet sammen? Hvordan kunne han unngå å legge merke til hvor verdifull han var?

– Ville du?

– Ja.

Han trodde ikke på henne, men han satte pris på omtanken.

– Jobber svogeren din for deg? spurte Piper.

– Hvordan visste du det?

– Du sa at du tar deg av dem. Jobber broren din også for deg?

– Nei. Han er svært intelligent. Han holder på å fullføre doktorgraden i fysikk.

– La meg gjette: du har betalt for utdannelsen hans?

– Selvfølgelig.

Hun kastet armene rundt ham og kysset ham, mye mer følelsesladet enn da han kysset henne for noen minutter siden. – Du er en fantastisk mann, Zephyr Nikos.

Han ristet på hodet, men han var ikke dum. Han besvarte kysset, og nøt øyeblikket mens det varte. Men hele tiden funderte han på hva i alle dager som feilte ham. Hvorfor hadde han fortalt alt dette til Piper?

Kanskje hele denne venner-og-senge-partnere-affæren ikke var en så god idé likevel. Han kunne ikke gi henne kjærlighet, og nå hadde hun garantert fått feil inntrykk på grunn av åpenhjertigheten hans.

